勉時思王和尚留
作者：李曾伯
朝代：宋

paragraphs: 面壁者十年，桑下者一宿。
時止則止行則行，可久則久速則速。
時思老子苦硬人，孤雲其身心槁木。
三年牢落此山中，禪衲爭歸衆魔伏。
平時欲定方外交，白石清泉正相屬。
我歸師去人謂何，毋乃欲善其身獨。
巾瓶到處即爲家，何必江湖苦馳逐。
若還飛錫出門去，此一瓣香誰與續。
得住且住則爲佳，敬以此爲上人祝。